**ZAVAROVANJE PLAČILA CARINSKIH IN TROŠARINSKIH OBVEZNOSTI**

**Zavarovanje carinskega dolga**

**Podrobnejši opis**

**4. izdaja, JULIJ 2019**

**KAZALO**

[1.0 Pravna podlaga 3](#_Toc14780597)

[2.0 Predmet zavarovanja in vrste instrumentov zavarovanja 3](#_Toc14780598)

[3.0 Sprejem in evidentiranje instrumenta zavarovanja 4](#_Toc14780599)

[4.0 Uporaba instrumenta zavarovanja v carinskih postopkih 5](#_Toc14780600)

[5.0 Unovčitev instrumenta zavarovanja 5](#_Toc14780601)

[6.0 Razveljavitev, preklic, sprostitev in vračilo instrumenta zavarovanja 5](#_Toc14780602)

[7.0 Dostop do spletne aplikacije za vpogled v podatke instrumentov zavarovanja 6](#_Toc14780603)

[8.0 Pogosta vprašanja in odgovori 6](#_Toc14780604)

1.0 Pravna podlaga

Področje zavarovanja carinskega dolga ureja carinska zakonodaja, in sicer:

- členi od 89 do 100 Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L št. 269 z dne 10. 10. 2013, s spremembami), v nadaljevanju: CZU;

- člen od 147 do 162 Izvedbene uredbe Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L št. 343 z dne 29. 12. 2015, s spremembami), v nadaljevanju: IU;

- členi od 81 do 86 Delegirane uredbe Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije (UL L št. 343 z dne 29. 12. 2015, s spremembami), v nadaljevanju: DU;

- členi od 7 do 8 Delegirane uredbe Komisije (EU) 2016/341 z dne 17. decembra 2015 o dopolnitvi Uredbe (EU) št. 952/2013 Evropskega parlamenta in Sveta v zvezi s prehodnimi določbami za nekatere določbe carinskega zakonika Unije, kadar zadevni elektronski sistemi še ne delujejo, in o spremembi Delegirane uredbe (EU) 2015/2446 (UL L št. 69 z dne 15. 3. 2016, s spremembami) ter

- 111.–124. člen Zakona o davčnem postopku – ZDavP-2 (Uradni list RS, št. 13/11 – uradno prečiščeno besedilo, 32/12, 94/12, 101/13 – ZDavNepr, 111/13, 22/14 – odl. US, 25/14 – ZFU, 40/14 – ZIN-B, 90/14, 91/15, 63/16, 69/17, 13/18 – ZJF-H in 36/19) in

- 44.–54. člen Pravilnika o izvajanju Zakona o davčnem postopku (Uradni list RS, št. 141/06, 46/07, 102/07, 28/09, 101/11, 24/12, 32/12 – ZDavP-2E, 19/13, 45/14, 97/14, 39/15, 40/16, 85/16, 30/17, 37/18 in 43/19; v nadaljevanju: PZDavP-2).

2.0 Predmet zavarovanja in vrste instrumentov zavarovanja

Drugi odstavek 89. člena CZU določa, da če carinski organi zahtevajo predložitev zavarovanja za morebitni ali obstoječi carinski dolg, to zavarovanje pokriva znesek uvozne ali izvozne dajatve ter druge dajatve v zvezi z uvozom ali izvozom blaga (v nadaljevanju: carinska obveznost).

Zavarovanje je lahko posamezno ali splošno. **Posamezno zavarovanje** krije eno operacijo, deklaracijo ali carinski postopek. Predlagatelj instrumenta zavarovanja lahko predloži **splošno zavarovanje**, t.j. zavarovanje, ki krije carinski dolg v zvezi z dvema ali več operacijami, deklaracijami ali carinskimi postopki, če mu je predhodno izdano **dovoljenje za uporabo splošnega zavarovanja in za znižanje splošnega zavarovanja v carinskih postopkih po carinskem zakoniku unije** (peti odstavek 89. člena CZU; v nadaljevanju: dovoljenje). Za izdajo dovoljenja se zaprosi z vložitvijo zahtevka pri [Finančnem uradu Nova Gorica](http://www.fu.gov.si/kontakti/financni_urad_nova_gorica/). V dovoljenju so določeni:

- **carinski postopki oziroma operacije**, za katere velja splošno zavarovanje,

- **referenčni znesek**, ki ustreza znesku carinskih dolgov in drugih dajatev v zvezi z uvozom in izvozom, ki so/bodo nastali ali lahko nastanejo, v zvezi s carinskimi postopki oz. operacijami, in

- **znesek zavarovanja**, ki ga mora predložiti imetnik dovoljenja. Imetnik dovoljenja lahko predloži enega ali več instrumentov zavarovanj.

Zavarovanje se lahko predloži v obliki:

* izjave poroka, t.j. bančna garancija ali garantno pismo ali
* gotovinskega pologa, t.j. s plačilom zneska na poseben depozitni račun FURS.

**Bančno garancijo** lahko izda banka, ki je pridobila dovoljenje Banke Slovenije za izdajanje garancij ali je upravičena opravljati storitve izdajanja garancij na območju Republike Slovenije. Seznam bank je objavljen na [spletni strani Banke Slovenije](https://www.bsi.si/financna-stabilnost/subjekti-nadzora).

**Garantno pismo** lahko izda zavarovalnica, ki je pridobila dovoljenje Agencije za zavarovalni nadzor za opravljanje kavcijskega zavarovanja ali je upravičena opravljati kavcijsko zavarovanje na območju Republike Slovenije. Seznam zavarovalnic je objavljen na [spletni strani Agencije za zavarovalni nadzor](https://www.a-zn.si/zavarovalnice-pokojninske-druzbe/register-subjektov-nadzora/).

V skladu s 151. členom IU in 47. členom PZDavP-2 porok oz. garant izda bančno garancijo oz. garantno pismo za posamezno zavarovanje na obrazcu »Bančna garancija za zavarovanje izpolnitve oziroma plačila carinske obveznosti – POSAMEZNO ZAVAROVANJE« oz. »Garantno pismo za zavarovanje izpolnitve oziroma plačila carinske obveznosti – POSAMEZNO ZAVAROVANJE«, za splošno zavarovanje pa na obrazcu »Bančna garancija za zavarovanje izpolnitve oziroma plačila carinske obveznosti – SPLOŠNO ZAVAROVANJE« oz. »Garantno pismo za zavarovanje izpolnitve oziroma plačila carinske obveznosti – SPLOŠNO ZAVAROVANJE«. Pri tem si lahko pomaga z navodilom. Obrazca izjave poroka sta objavljena v Prilogi 32-01 in v Prilogi 32-03 IU. Vsi obrazci so objavljeni na spletni strani [eDavki](https://edavki.durs.si/EdavkiPortal/OpenPortal/CommonPages/Opdynp/PageC.aspx?category=zavarovanje_carinskih_in_trosarinskih_obveznosti). Izjava poroka velja do preklica.

**Gotovinski polog** carinski dolžnik oz. predlagatelj zavarovanja izvrši na depozitni podračun »FURS-DEPOZITNI PODRA.-ZAV.CAR.OBV.« št. 01100-6955804170 z referenco prejemnika: SI21 davčna številka plačnika-550100. Hkrati izpolni informacijo o gotovinskem pologu za posamezno zavarovanje oz. informacijo o gotovinskem pologu za splošno zavarovanje, ki sta objavljeni na spletni strani [eDavki](https://edavki.durs.si/EdavkiPortal/OpenPortal/CommonPages/Opdynp/PageC.aspx?category=zavarovanje_carinskih_in_trosarinskih_obveznosti), in jo pošlje po elektronski pošti na naslov: dajatve.fu@gov.si.

V okviru postopka tranzita Unije se lahko splošno zavarovanje predloži le v obliki izjave poroka (prvi odstavek 162. člena IU). Posamezno zavarovanje v postopku tranzita Unije se lahko kot gotovinski polog položi tudi pri uradu odhoda s plačilom z gotovino ali s kreditno/plačilno kartico.

3.0 Sprejem in evidentiranje instrumenta zavarovanja

Instrument zavarovanja za zavarovanje plačila carinske obveznosti se v skladu z dovoljenjem v enem originalnem izvodu predloži [Upravi za prihodke Generalnega finančnega urada](http://www.fu.gov.si/kontakti/generalni_financni_urad_gfu/).

Uprava za prihodke v treh delovnih dneh po prejemu originalnega izvoda instrumenta zavarovanja preveri popolnost in pravilnost instrumenta zavarovanja ter skladnost z zakonskimi in podzakonskimi določbami. Če je zavarovanje ustrezno, Uprava za prihodke izda **potrdilo o sprejemu instrumenta zavarovanja** za zavarovanje plačila carinske obveznosti, na katerem je navedena sklicna številka zavarovanja (GRN), pod katero je predloženi instrument zavarovanja evidentiran v informacijskem sistemu za upravljanje zavarovanj pri FURS. Potrdilo pošlje predlagatelju zavarovanja.

Če zavarovanje velja za postopek tranzita Unije / skupni tranzitni postopek, se predlagatelju zavarovanja / imetniku postopka skupaj s potrdilom pošlje tudi toliko potrdil »**TC31 - potrdilo o splošnem** **zavarovanju**« (v nadaljevanju: potrdilo TC31) iz IU, kolikor je navedenih v dovoljenju.

Imetnik postopka na zadnjo stran potrdila TC31 vpiše imena oseb, ki jih pooblašča za podpisovanje tranzitnih deklaracij. Potrdilo TC31 se lahko hrani pri uradu odhoda in se uporablja v primeru pomožnega postopka oz. postopka neprekinjenega poslovanja za tranzit Unije, ki se izvaja v skladu s Prilogo 72-04 IU. Potrdilo TC31 je veljavno dve leti. Na zahtevo imetnika postopka se lahko njegova veljavnost podaljša za nadaljnji dve leti. Po preteku štirih let od datuma izdaje potrdila TC31 se pod pogojem, da je instrument zavarovanja še veljaven, na zahtevo imetnika postopka izda novo potrdilo TC31.

V primeru, da besedilo instrumenta zavarovanja vsebuje nepravilnosti ali pomanjkljivosti, Uprava za prihodke instrument zavarovanja vrne garantu in o tem obvesti tudi predlagatelja zavarovanja.

Sprememba višine instrumenta zavarovanja se lahko izvede na podlagi spremembe dovoljenja, in sicer s predložitvijo dodatka k osnovnemu instrumentu zavarovanja ali s predložitvijo novega osnovnega instrumenta zavarovanja.

4.0 Uporaba instrumenta zavarovanja v carinskih postopkih

Sklicno številko zavarovanja (GRN) carinski dolžnik oz. njegov zastopnik uporablja v carinskih postopkih.

**Zavrnjena oziroma onemogočena uporaba instrumenta zavarovanja v carinskem postopku**

Uporaba predloženega instrumenta zavarovanja za zavarovanje carinskega dolga je v carinskem postopku lahko zavrnjena oz. onemogočena predvsem v naslednjih primerih:

* če višina instrumenta zavarovanja ne zadostuje za pokritje morebitnega in/ali obračunanega carinskega dolga po carinski deklaraciji;
* če je instrumentu zavarovanja potekla veljavnost oziroma rok, v katerem ga je mogoče uporabljati;
* če želi carinski dolžnik oz. njegov zastopnik instrument zavarovanja uporabiti kot zavarovanje v carinskem postopku oz. operaciji, ki ni navedena v besedilu instrumenta zavarovanja.

Veljavnost, višino in stanje obremenitve svojega instrumenta zavarovanja lahko predlagatelj oz. imetnik zavarovanja vsak trenutek preveri preko [Portala eCARINA](http://www.fu.gov.si/carina/poslovanje_z_nami/e_carina/). Dostop do podatkov je brezplačen.

V kolikor carinski dolžnik oz. njegov zastopnik meni, da je zavrnitev uporabe njegovega instrumenta zavarovanja v konkretnem carinskem postopku neupravičena, se lahko obrne na Oddelek za carinske evidence in zavarovanje na Upravi za prihodke Generalnega finančnega urada, in sicer po telefonu na št. 01/369 39 65, 01/369 36 75, 01/369 30 75 ali po elektronski pošti na naslov: dajatve.fu@gov.si.

5.0 Unovčitev instrumenta zavarovanja

Če carinski dolžnik ne plača carinske obveznosti v predpisanem roku, pošlje Uprava za prihodke Generalnega finančnega urada garantu zahtevek za unovčitev.

6.0 Razveljavitev, preklic, sprostitev in vračilo instrumenta zavarovanja

Predlagatelj zavarovanja, porok ali urad zavarovanja lahko instrument zavarovanja kadarkoli **razveljavi oz. prekliče** (drugi in tretji odstavek 151. člena IU). Razveljavitev oz. preklic začne veljati 16. dan po datumu, ko porok oz. urad zavarovanja, t.j. Uprava za prihodke Generalnega finančnega urada prejme obvestilo o preklicu (drugi in tretji odstavek 82. člena DU). Z datumom začetka veljavnosti razveljavitve oz. preklica se instrument zavarovanja ne more več uporabljati za zavarovanje v carinskih postopkih oz. operacijah. Po preklicu instrumenta zavarovanja za zavarovanje v postopku tranzita Unije / skupnega tranzitnega postopka se potrdila TC31 ne smejo več uporabljati in imetnik postopka jih mora nemudoma vrniti uradu zavarovanja.

Instrument zavarovanja se lahko na zahtevo predlagatelja zavarovanja ali poroka **sprosti in vrne**, ko je porok prost svojih obveznosti.

V postopku tranzita Unije je na podlagi 85. člena DU porok prost svojih obveznosti:

* če mu v devetih mesecih predpisanega roka za predložitev blaga namembnemu carinskemu uradu ni bilo poslano obvestilo, da postopek tranzita Unije ni bil zaključen, in
* če v treh letih od dneva sprejema tranzitne deklaracije ni bilo poslano obvestilo, da se od njega zahteva ali se bo morda zahtevalo plačilo dolga, za katerega odgovarja v zvezi z zadevno operacijo tranzita Unije.

Zavarovanje se lahko sprosti in vrne, ko carinski dolg ali zavezanost za plačilo drugih dajatev ugasne ali ne more več nastati (prvi odstavek 89. člena CZU). Instrument zavarovanja se vrne na podlagi zahtevka za vračilo, ki se pošlje Upravi za prihodke Generalnega finančnega urada po pošti ali na elektronski naslov: dajatve.fu@gov.si.

7.0 Dostop do spletne aplikacije za vpogled v podatke instrumentov zavarovanja

Zunanji uporabniki lahko preko [Portala eCARINA](http://www.fu.gov.si/carina/poslovanje_z_nami/e_carina/) dostopajo do podatkov o lastnih predloženih instrumentih zavarovanja. Preko spletne aplikacije »Vpogled v instrumente zavarovanja« lahko imetniki predloženih zavarovanj preverjajo obremenjenost svojih carinskih instrumentov zavarovanj z obračunano in morebitno carinsko obveznostjo. Prav tako lahko dostopajo do podatkov instrumentov zavarovanj, predloženih za zavarovanje plačila trošarinske obveznosti. Imetniki zavarovanja, ki želijo dostopati do spletne aplikacije, morajo izpolnjevati pogoje za elektronsko poslovanje s Finančno upravo RS. Storitev je brezplačna.

8.0 Pogosta vprašanja in odgovori

**Vprašanje 1: Ali je v izjavi poroka izraz »porok« ustrezen glede na to, da se je pred 1. 5. 2016 po prej veljavnem Carinskem zakoniku Skupnosti[[1]](#footnote-1) uporabljal izraz »garant«? (21. 10. 2016)**

**Odgovor**

Ministrstvo za finance[[2]](#footnote-2) pojasnjuje, da se je v slovenskem prevodu carinske zakonodaje zgolj zaradi terminološkega razloga izraz garant zamenjal s porokom, saj pojem izjava poroka kot ena izmed oblik zavarovanj zneska dajatev v carinskih zadevah lahko zajema poleg bančnih garancij in garantnih pisem tudi druge vrste instrumenta zavarovanja. Izjava poroka kot oblika zavarovanja vsebinsko ni spremenjena v primerjavi s prejšnjimi carinskimi predpisi, veljavnimi do 1. 5. 2016, kar potrjuje tudi uporaba izrazov za poroka oziroma garanta v drugih različicah prevodov (*ang.* guarantor, *nem.* Bürge, *fran.* Caution), ki se enako uporabljajo tako v veljavni carinski zakonodaji kot v prejšnji. Pri zavarovanjih v carinskih zadevah se primarno upoštevajo pravila, ki so določena v carinski zakonodaji. Tako je med drugim porok dolžan pisno izjaviti, da bo plačal zavarovani znesek uvozne ali izvozne dajatve, ki ustreza carinskemu dolgu, in drugih dajatev v predpisanem roku.

Ne glede na razliko med poroštvom in bančno garancijo v nacionalni zakonodaji je Ministrstvo za finance mnenja, da uporaba pojma izjava poroka v Carinskem zakoniku Unije[[3]](#footnote-3) (v nadaljevanju: CZU) vsebinsko ne vpliva na samo izdajo bančnih garancij, saj izjava poroka kot ena izmed oblik zavarovanja v carinskih zadevah pokriva tudi bančne garancije.

**Vprašanje 2: Kaj je banki / zavarovalnici osnova za izdajo izjave poroka? Ali carinski zavezanec od FURS prejme poseben dokument (dovoljenje), ki ga banki lahko predloži? (21. 10. 2016)**

**Odgovor**

Pred izdajo izjave poroka (npr. bančne garancije) za splošno zavarovanje lahko carinski zavezanec banki predloži dovoljenje za uporabo splošnega zavarovanja in za znižanje splošnega zavarovanja v carinskih zadevah po CZU (v nadaljevanju: dovoljenje). Dovoljenje je ugodnost. Za njegovo izdajo je pristojen Finančni urad Nova Gorica. Vendar ni pravilo, da so zneski zavarovanja, navedeni v dovoljenju, enaki zneskom, navedenim v bančni garanciji. Carinski zavezanec lahko namreč kombinira več oblik zavarovanj (bančna garancija, garantno pismo, gotovinski polog).

V primeru predložitve posameznega zavarovanja, ki velja le za en carinski postopek oz. deklaracijo, Finančna uprava Republike Slovenije (v nadaljevanju: FURS) predhodno ne izda nobenega posebnega dovoljenja ali drugega dokumenta.

**Vprašanje 3: V korist koga se izjava poroka izda? Pred 1. 5. 2016 se je bančna garancija izdala v korist FURS? (21. 10. 2016)**

**Odgovor**

Zavarovanje se izda v korist držav(e), v kateri(h) velja. Geografska veljavnost zavarovanja (razen tistega, ki velja za postopek tranzita Unije / skupnega tranzitnega postopka) je lahko za vse carinske postopke in operacije, ki so v njem navedeni, omejena na eno ali več držav članic Evropske unije. Splošno zavarovanje za postopek tranzita Unije / skupni tranzitni postopek mora biti veljavno v vseh državah članicah Evropske unije, medtem ko je veljavnost v državah pogodbenicah Konvencije o skupnem tranzitnem postopku (Islandija, Severna Makedonija, Norveška, Srbija, Švica in Turčija) ter v Andori in San Marinu opcijska. Kadar zavarovanje velja le v Sloveniji, se izjava izda v korist Republike Slovenije oziroma FURS. Tranzitna zavarovanja se izdajo v korist vseh držav, kjer se zavarovanje lahko uporablja.

**Vprašanje 4: Kakšna je vsebina dovoljenja ter iz katerega dokumenta bo banka vedela, kakšna je višina referenčnega zneska, ki ga mora navesti v izjavi poroka? (21. 10. 2016)**

**Odgovor**

V dovoljenju za uporabo splošnega zavarovanja v carinskih zadevah se med drugim določita referenčni znesek in znesek zavarovanja (ki je lahko enak ali nižji od referenčnega zneska, odvisno od znižanja, določenega v dovoljenju), ki ga mora oseba predložiti. V izjavi poroka se ne navede referenčnega zneska, ampak znesek zavarovanja ter % dela referenčnega zneska, ki ga znesek zavarovanja predstavlja.

Referenčni znesek je vsota carinskih dolgov in drugih dajatev v zvezi z uvozom in izvozom, ki so/bodo nastali ali lahko nastanejo v zvezi s carinskimi postopki oziroma operacijami. Znesek zavarovanja je lahko enak referenčnemu znesku, carinski organ pa lahko dovoli predložitev splošnega zavarovanja v znižanem znesku (30%, 50% ali opustitev). Znižanje se lahko razlikuje za posebne postopke (točka A v izjavi poroka) od postopka sprostitve v prosti promet (točka B v izjavi poroka). Znesek zavarovanja pozna carinski zavezanec, ki pri banki naroči izdajo izjave poroka. Višino referenčnega zneska določita skupaj carinski zavezanec in Finančni urad Nova Gorica, ki je pristojen za izdajo dovoljenja.

**Vprašanje 5: Kdo predloži zahtevek za unovčitev in na kakšen način? (21. 10. 2016)**

**Odgovor**

Zahtevek za unovčitev oziroma zahtevek za plačilo pošlje poroku po pošti Uprava za prihodke FURS na obrazcu zahtevka za plačilo po instrumentu zavarovanja, ki vsebuje: izjavo, da zavezanec ni plačal dospele zavarovane carinske obveznosti, podatke o imetniku instrumenta zavarovanja, podatke o instrumentu zavarovanja (našo GRN številko, vašo številko, naziv in naslov garanta, znesek), seznam izvršilnih naslovov z zneski in datumi zapadlosti, zahtevo za plačilo glavnice in zamudnih obresti, št. računa in referenco za plačilo.

**Vprašanje 6: Jamstvo je solidarno. Kdo je najprej pozvan k plačilu? Če je to carinski zavezanec, ali je banka o tem obveščena? (21. 10. 2016)**

**Odgovor:**

V skladu s 108. členom CZU je carinski dolžnik (deklarant) dolžan carinsko obveznost poravnati do zapadlosti. Če do poteka zapadlosti obveznost ni poravnana, FURS v primeru, da je neplačani dolg zavarovan z izjavo poroka, pošlje zahtevek za unovčitev banki kot poroku. Banka torej solidarno in posamično jamči za poplačilo zavarovanih obveznosti (kot pred 1. 5. 2016).

**Vprašanje 7: V garancijah za zavarovanje plačila carinske obveznosti, ki so se izdajale v skladu s prej veljavnim carinskim zakonikom Skupnosti, je bilo natančno navedeno, do katerega datuma carinska obveznost lahko nastane in kdaj je končni rok za unovčenje garancije. Kako je s tem po sedaj veljavni carinski zakonodaji? Do katerega roka je banka v obvezi za plačilo? (21. 10. 2016)**

**Odgovor**

Po novi carinski zakonodaji izjava poroka velja do preklica. Izjava poroka se lahko kadarkoli prekliče. Končni rok za unovčitev ni določen. FURS bo vrnil izjavo poroka pod pogojem, da bodo vse zavarovane carinske obveznosti plačane in ne bodo mogle več nastati. V zvezi s tem še dodajamo, da je FURS glede obračuna carinskega dolga vezan tudi na zastaralne roke, določene v 103. členu CZU. Splošni zastaralni rok je tri leta od nastanka carinskega dolga. Banka je torej zavezana do poplačila zavarovane carinske obveznosti in dokler lahko zavarovani znesek še zapade v plačilo (posebni postopki: npr. tranzit). Pri tranzitnih postopkih je prenehanje obveznosti poroka dodatno določeno v 85. členu Delegirane uredbe Komisije[[4]](#footnote-4) (v nadaljevanju: DU).

**Vprašanje 8: Na kakšen način lahko porok ugotavlja nastop dejstev iz 85. člena DU pri izjavah poroka, ki krijejo postopek tranzita Unije / skupni tranzitni postopek, po katerih je prost svojih obveznosti? (21. 10. 2016)**

**Odgovor**

V zvezi s prenehanjem obveznosti poroka v postopku tranzita Unije člen 85/3 DU določa, da je porok prost svojih obveznosti, če mu katerokoli od obvestil predvidenih v členu 85/1 in 85/2 DU ni bilo izdano pred iztekom roka. Roka za obveščanje poroka sta naslednja:

* kadar postopek tranzita Unije ni bil zaključen, carinski organi države članice odhoda v devetih mesecih od predpisanega roka za predložitev blaga namembnemu carinskemu uradu obvestijo poroka, da postopek ni bil zaključen (člen 85/1 DU);
* če postopek tranzita Unije ni bil zaključen, carinski organi, določeni v skladu s členom 87 CZU, v treh letih od datuma sprejema tranzitne deklaracije obvestijo poroka, da se od njega zahteva ali se bo morda zahtevalo plačilo dolga, za katerega odgovarja v zvezi z zadevno operacijo tranzita Unije (člen 85/2 DU).

Kadar je eno od obvestil izdano, je porok obveščen o izterjavi dolga ali o zaključku postopka (člen 85/4 DU). Načeloma velja, da porokove obveznosti ne smejo prenehati, dokler je še vedno odgovoren za svojo izjavo. Solidarna odgovornost poroka za kakršne koli dolgove v zvezi s postopki tranzita Unije, ki jih je začel imetnik postopka, traja tako dolgo, dokler obstaja možnost nastanka teh dolgov.

V skladu s 85. členom DU mora torej ravno porok od carinskega organa prejeti obvestilo iz prve in/ali druge alineje 85. člena DU. To obvestilo vsebuje vse podatke o nezaključenem tranzitnem postopku, zaradi česar lahko pride do nastanka carinskega dolga. V kolikor teh obvestil porok ne prejme v predpisanih rokih, je prost svojih obveznosti. Porok torej ugotavlja nastop dejstev iz 85. člena DU na podlagi obvestil, ki jih je prejel od carinskih organov. Če obvestil za določeno izjavo poroka ni, to pomeni da ni nezaključenih tranzitnih postopkov.

**Vprašanje 9: Kaj je po novem navedeno na pozivu za plačilo (zahtevku za unovčitev)? (21. 10. 2016)**

**Odgovor**

Besedilo zahtevka za unovčitev oziroma poziva za plačilo se ni spremenilo. Vsebuje izjavo, da davčni zavezanec ni plačal dospele zavarovane carinske obveznosti, podatke o imetniku instrumenta zavarovanja, podatke o instrumentu zavarovanja (našo GRN številko, vašo številko, naziv in naslov garanta, znesek), seznam izvršilnih naslovov z zneski in datumi zapadlosti, zahtevo za plačilo glavnice in zamudnih obresti, št. računa in referenco za plačilo.

**Vprašanje 10: V kakšnih primerih je prošnja za podaljšanje roka za plačilo upravičena? Komu so zaračunani stroški in obresti podaljšanega roka za plačilo in ali so kriti z garancijskim zneskom? (21. 10. 2016)**

**Odgovor**

V skladu s 112. členom CZU lahko carinski organ (poleg rednega odloga na podlagi izdanega dovoljenja za odlog plačila v skladu s 110. členom CZU) na podlagi vloge carinskega dolžnika, odobri še druge plačilne olajšave pod pogojem, da ta predloži zavarovanje. V primeru odobritve plačilne olajšave, se stroški oziroma obresti krijejo iz predloženega zavarovanja.

**Vprašanje 11: Kakšna je maksimalna zaveza banke / zavarovalnice glede na to, da se izjava poroka kljub plačilu ne zniža? (21. 10. 2016)**

**Odgovor**

Klavzula, ki se glasi: »*Ta znesek se ne zmanjša za že plačane zneske pod pogoji iz te izjave, razen če mora podpisani plačati dolg, ki je nastal med carinsko operacijo, ki se je začela pred prejemom prej navedenega poziva za plačilo ali v 30 dneh po prejemu.*«, je na primeru pojasnjena v tranzitnem priročniku, saj se je po prejšnji carinski zakonodaji navajala v tranzitnih garancijah. Primer se sklicuje na tranzitne operacije, vendar po novi carinski zakonodaji velja za vse carinske postopke / operacije.

Omejitev odgovornosti garanta (besedilo iz [tranzitnega priročnika](https://ec.europa.eu/taxation_customs/business/union-customs-code/ucc-guidance-documents_en#transit)):

Pri splošnem zavarovanju lahko porok v primeru zaporednih zahtevkov za plačilo omeji svojo odgovornost na najvišji znesek, ki ga je določil. Vendar je ta omejitev mogoča samo pri tranzitnih operacijah, ki so se začele pred tridesetim dnem po prejšnjem zahtevku za plačilo. Razlog za to je omejitev finančnega tveganja poroka na sprejemljivo raven. Vendar pa je zaradi tega lahko zavarovanje za operacije, ki se začnejo v mesecu po zahtevku, nezadostno.

Primer:

V zavarovalni listini je naveden najvišji znesek 50 000 EUR. Porok 15. januarja prejme prvi zahtevek za plačilo v višini 40 000 EUR in ga plača. Porok lahko omeji svojo odgovornost na 10 000 EUR za vse tranzitne operacije, ki so se začele pred 14. februarjem. Ni pomembno, ali so se te operacije začele pred 15. januarjem ali pozneje in kdaj porok prejme zahtevek za plačilo. Vendar pa mora porok spet plačati zahtevani znesek do 50 000 EUR, če se naslednji zahtevek za plačilo nanaša na tranzitno operacijo, ki se je začela 14. februarja ali pozneje. Kljub temu lahko porok kadar koli prekliče svojo izjavo o zavarovanju, pri čemer začne ta preklic veljati 16. dan po datumu, ko je urad zavarovanja o tem uradno obveščen.

Če povzamemo: Izdali ste izjavo poroka v znesku 50.000 EUR. 14. januarja prejmete zahtevek za unovčitev v znesku 40.000 EUR, ki ga tudi plačate. Nato imate možnost, da z uradnim dopisom omejite jamstvo za vse operacije, začete pred 14. februarjem, na 10.000 EUR. Posledično lahko FURS zahteva unovčitev le še do 10.000 EUR za operacije, začete do 14. februarja. Vendar kljub temu za operacije, ki so se začele po 15. februarju, jamčite spet do 50.000 EUR. Znesek garancije se dejansko torej ne zmanjša za unovčeni znesek.

V primeru unovčitve izjave poroka oz. plačila s strani poroka zato poroku predlagamo, da nam pošlje uraden dopis, v katerem omeji jamstvo (v zgornjem primeru na 10.000 EUR) in hkrati prekliče izjavo poroka. Na ta način si porok omeji odgovornost na najvišji znesek, ki je določen v izjavi poroka.

**Vprašanje 12: Kako lahko banka / zavarovalnica prekliče izjavo poroka in kdaj prejme od FURS potrditev prejema, od katerega začne teči 16-dnevni rok za uveljavitev preklica? (21. 10. 2016)**

**Odgovor**

Porok lahko kadarkoli prekliče izjavo. Preklic izjave poroka začne veljati 16. dan po datumu, ko urad zavarovanja prejme obvestilo o preklicu. Po prejemu obvestila o preklicu urad zavarovanja potrdi preklic in sporoči datum njegove uveljavitve poroku ter predlagatelju zavarovanja.

**Vprašanje 13: Kako banka / zavarovalnica ve, za katero blago gre? (21. 10. 2016)**

**Odgovor**

Vrsto blaga pozna carinski zavezanec – naročnik izjave poroka. Načeloma zavarovanje velja za vse blago brez omejitev.

**Vprašanje 14: V besedilu izjave poroka je zapisano: »Podpisani priznava pristojnost sodišč v krajih, v katerih ima službeni naslov.« in pojasnilo: »Če zakonodaja države ne vsebuje določb o službenem naslovu, porok v takšni državi imenuje zastopnika, ki bo pooblaščen za sprejem sporočil, naslovljenih na poroka, potrdilo iz drugega pododstavka in izjava iz četrtega pododstavka odstavka 4 pa morata biti usklajena. Za spore v zvezi s tem zavarovanjem so pristojna sodišča v krajih, v katerih se nahaja službeni naslov poroka ali njegovega zastopnika.« Če zavarovanje velja za postopek tranzita Unije / skupni tranzitni postopek se morajo v izjavi poroka navesti vse države članice EU. Torej bo v prvem odstavku 4. točke izjave poroka porok navedel svoje zastopnike v državah članicah EU. Katero sodišče je pristojno za tovrstno izjavo poroka? (21. 10. 2016)**

**Odgovor**

Pristojno je sodišče kraja, kjer je nastal carinski dolg. Če dolg, zavarovan z izjavo garanta, ki jo je izdala banka v Sloveniji in jo je sprejel FURS, nastane npr. v Avstriji, ga izterjujejo avstrijski carinski organi, ki se obrnejo na korespondenta oz. službeni naslov slovenske banke v Avstriji. V primeru spora je v tem primeru pristojno avstrijsko sodišče.

**Vprašanje 15: V zvezi z opombo, ki se glasi: »Če zakonodaja države ne vsebuje določb o službenem naslovu, porok v takšni državi imenuje zastopnika, ki bo pooblaščen za sprejem sporočil, naslovljenih na poroka, potrdilo iz drugega pododstavka in izjava iz četrtega pododstavka odstavka 4 pa morata biti usklajena. Za spore v zvezi s tem zavarovanjem so pristojna sodišča v krajih, v katerih se nahaja službeni naslov poroka ali njegovega zastopnika.« nas zanima, katero potrdilo (drugi pododstavek) in izjava (četrti pododstavek odstavka 4) sta tu mišljena? (21. 10. 2016)**

**Odgovor**

Opomba se nanaša se na 4. točko izjave poroka. Potrdilo iz drugega pododstavka odstavka 4 (z odstavkom 4 je mišljena 4. točka izjave poroka): »*Podpisani potrjuje, da bodo vsi dopisi in obvestila ter vse formalnosti ali postopki v zvezi s to izjavo, naslovljeni na enega od službenih naslovov ali pisno sestavljeni na enem od službenih naslovov, sprejeti in ustrezno izročeni podpisanemu*.« in izjava iz četrtega pododstavka odstavka 4 (z odstavkom 4 je mišljena 4. točka izjave poroka): »*Podpisani se zavezuje, da ne bo spreminjal službenega naslova oziroma, da bo, če mora spremeniti enega ali več takšnih naslovov, o tem predhodno obvestil urad zavarovanja.*« morata biti usklajeni.

To, kar garant potrjuje v drugem pododstavku, in to, kar se zavezuje v četrtem pododstavku (izjava), mora biti usklajeno. Garant potrjuje, da bo sprejel vse dopise in obvestila ter vse formalnosti ali postopke v zvezi z izjavo, ki bodo naslovljeni na enega od službenih naslovov oziroma na naslov zastopnika, ki bo naveden v prvem pododstavku 4. točke. Hkrati se zavezuje, da bo ob spremembi službenega naslova oziroma zastopnika o tem obvestil urad zavarovanja. Enaka opomba je bila navedena tudi pred 1. 5. 2016 v izjavi garanta za skupno zavarovanje v tranzitu. Glavni in edini namen ostaja enak, to je uporaba teh naslovov s strani carinskih organov v ostalih državah, kjer velja zavarovanje, za vso korespondenco. Večinoma gre za obvestila poroku v zvezi z nezaključenimi postopki, neizpolnjevanjem obveznosti in /ali nastalimi dolgovi v zvezi s postopki. Torej carinski organi vedno komunicirajo preko službenega naslova ali imenovanega zastopnika. Naloga korespondentov v ostalih državah je izključno vezana na prejem in pošiljanje obvestil v imenu poroka. Korespondenti ne prevzemajo nobene odgovornosti v zvezi s poplačilom dolga.

**Vprašanje 16: Ali lahko banka / zavarovalnica za istega carinskega zavezanca izda več izjav poroka za splošno zavarovanje? (21. 10. 2016)**

**Odgovor**

Banka / zavarovalnica lahko izda več izjav poroka za splošno zavarovanje za istega zavezanca, npr. eno izjavo poroka za postopek tranzita Unije / skupni tranzitni postopek, ki mora veljati v vseh državah članicah Evropske unije, medtem ko je veljavnost v državah pogodbenicah Konvencije o skupnem **tranzitnem** postopku (Islandija, Severna Makedonija, Norveška, Srbija, Švica in Turčija) ter v Andori in San Marinu opcijska; drugo izjavo poroka pa za vse ostale carinske postopke in operacije, razen tranzita, ki npr. velja samo v Republiki Sloveniji.

1. Uredba Sveta (EGS) št. 2913/92 z dne 12. oktobra 1992 o Carinskem zakoniku Skupnosti (UL L 302, 19. 10. 1992) [↑](#footnote-ref-1)
2. Odgovor Ministrstva za finance št. 424-18/2016/2, z dne 13. 10. 2016 na dopis št. 4242-1038/2016-1 [↑](#footnote-ref-2)
3. Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L št. 269 z dne 10. 10. 2013) [↑](#footnote-ref-3)
4. Delegirana uredba Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije (UL L št. 343 z dne 29. 12. 2015) [↑](#footnote-ref-4)